KOMISIJOS KOMUNIKATAS EUROPOS PARLAMENTUI, TARYBAI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI

ES finansinių paslaugų priežiūros duomenų strategija

1.Aplinkybės

Tęsiantis skaitmenizacijai ir ES toliau siekiant 2030 metams nustatytų skaitmeninių tikslų, atsiranda naujų iššūkių ir galimybių, darančių įtaką visoms visuomenės ir ekonomikos sritims, be kita ko, finansų sektoriui. Per pastaruosius kelerius metus skaitmeninės technologijos transformavo būdus, kuriais finansų rinkos dalyviai priimdami sprendimus rengia, perduoda ir naudoja informaciją – finansų sistemos pagrindą. Pagrindinis šios transformacijos veiksnys – duomenys.

Europos duomenų strategijoje Komisija pabrėžė tiek duomenų, kaip potencialaus ES ekonomikos augimo ir inovacijų šaltinio, svarbą, tiek geresnių galimybių susipažinti su duomenimis ir jais keistis naudojantis bendromis Europos duomenų erdvėmis poreikį. Vienas iš svarbiausių Komisijos skaitmeninių finansų strategijos prioritetų – duomenimis grindžiamų inovacijų finansų sektoriuje skatinimas. Be kita ko, turimos omeny priemonės, palengvinančios informacijos teikimą bei priežiūrą, ir bendros finansinių duomenų erdvės, apimančios verslo verslui teikiamus duomenis, viešai atskleidžiamus duomenis ir priežiūros duomenis, sukūrimas.

Finansų įstaigos ir kiti finansų rinkose veikiantys subjektai yra įpareigoti teikti įvairiausius duomenis, susijusius su jų finansine būkle ir veikla. ES ir nacionalinėms priežiūros institucijoms duomenys reikalingi tam, kad jos galėtų prižiūrėti finansų įstaigas ir rinkas. Turėdamos duomenų, priežiūros institucijos Europos Sąjungoje gali stebėti riziką, užtikrinti finansinį stabilumą ir rinkos vientisumą, taip pat apsaugoti investuotojus ir finansinių paslaugų vartotojus.

Per pastarąjį dešimtmetį smarkiai išaugo priežiūros tikslais teikiamų duomenų apimtis ir detalumas. Iš viso finansų įstaigoms ES yra taikoma daugiau nei 500 atskaitomybės prievolių, apimančių daugiau nei 1 tūkst. lentelių, kuriose pateikiama daugiau nei 70 tūkst. atskirų duomenų vienetų. Griežtesnės atskaitomybės prievolės padėjo pašalinti pasaulinės finansų krizės metu nustatytas informacijos spragas ir atspindi augantį finansų sistemos sudėtingumą ir tarpusavio sąsajas. Nors šios prievolės iš esmės patobulino priežiūrinę stebėseną, tiek atskaitingiems subjektams, tiek duomenis gaunančioms ir analizuojančioms priežiūros institucijoms jos užkrovė didesnę naštą.

Skaitmeninės technologijos gali reikšmingai sumažinti atskaitomybės naštą ir sudaryti sąlygas priežiūros institucijoms analizuojant teikiamus duomenis veiksmingiau ir produktyviau parengti įžvalgas. Siekdamos reaguoti į duomenimis grindžiamos priežiūros teikiamas galimybes ir iššūkius, viso pasaulio reguliavimo institucijos pagal savo jurisdikciją imasi veiksmų atskaitomybei modernizuoti. ES priežiūrinė atskaitomybė ir būdai, kuriais institucijos renka ir naudoja duomenis, turi neatsilikti nuo šių pokyčių.

ES jau yra atlikusi keleto svarbiausių sričių patobulinimus ir vadovauja tarptautinėms diskusijoms, kuriomis siekiama pasauliniu mastu derinti ir vienodinti finansinius duomenis. Kad būtų padaryta tolesnė pažanga didinant ES priežiūrinės atskaitomybės sistemos veiksmingumą ir produktyvumą, reikės įdėti daugiau darbo.

Europos Sąjungai reikia tobulesnės priežiūrinės atskaitomybės sistemos, leidžiančios priežiūros institucijoms:

·tiksliau ir sparčiau stebėti pokyčius, susijusius su finansų sistemos rinkomis, priemonėmis ir sektoriais;

·skubiau priimti geriau informacija pagrįstus sprendimus siekiant apsaugoti finansinį stabilumą ir rinkos vientisumą, užtikrinti vartotojų apsaugą ir siekti kitų tikslų, pavyzdžiui, stebėti ES teisės aktų perkėlimą į nacionalinę teisę ir veiksmingą jų vykdymo užtikrinimą;

·naudojant nuoseklesnius ir sąveikius duomenų rinkinius geriau koordinuoti tarpusavio darbą ir siekti priežiūros konvergencijos;

·kartu kuo labiau sumažinti reglamentavimo naštą įgyvendinant Komisijos geresnio reglamentavimo principus ir įsipareigojimą sistemingai ir iniciatyviai ieškoti būdų teisės aktų sukurtai naštai mažinti.

Remdamasi nuodugniomis diskusijomis su suinteresuotaisiais subjektais , Komisija teikia šią strategiją, kurioje bendrais bruožais nustato metodą, kaip pasiekti tikslą – modernizuoti ES priežiūrinės atskaitomybės sistemą. Strategija padeda siekti Europos duomenų strategijos ir Skaitmeninių finansų strategijos tikslų, t. y. Europoje skatinti skaitmenines inovacijas. Be to, remdama priežiūros konvergenciją, ši strategija padeda siekti ir kapitalo rinkų sąjungos (KRS) tikslų.

2.Pagrindiniai faktai. Dabartiniai uždaviniai

Atlikusi išsamų ES priežiūrinės atskaitomybės reikalavimų tinkamumo patikrinimą , Komisija padarė išvadą, kad dabartiniai Sąjungos teisėje nustatyti atskaitomybės reikalavimai yra reikalingi ir veiksmingi, nes priežiūros institucijoms užtikrina aktualius duomenis. Tačiau nustatyta būdų, kuriais apibrėžiami atskaitomybės reikalavimai ir renkami duomenys, trūkumų. Tai netiesiogiai daro neigiamą poveikį teikiamų duomenų kokybei bei tinkamumui naudoti, todėl mažėja priežiūros institucijų gebėjimas vykdyti savo pareigas. Tokie trūkumai taip pat užkrauna atskaitingiems subjektams papildomų išlaidų, kurios siekiant laikytis ES atskaitomybės reikalavimų per metus gali siekti net 4–12 mlrd. EUR . Be to, atskaitomybės sistemos neišnaudoja viso šiuolaikinių IT priemonių potencialo.

Atlikus tinkamumo patikrinimą, nustatytos penkios pagrindinės tobulintinos sritys:

·Atskaitomybės reikalavimų nuoseklumas ir suderinimas: Atskaitomybės reikalavimai ir išsamios duomenų specifikacijos yra nepakankamai suderinti, be to, kai kuriais atvejais nenuoseklūs ir neaiškūs. Bendrųjų duomenų standartai, formatai ir identifikatoriai naudojami nepakankamai.